CELEX: 32013R1331
Language: el
Date: 2013-12-10 00:00:00
Title: Κανονισμός (ΕΕ) αριθ. 1331/2013 του Συμβουλίου, της 10ης Δεκεμβρίου 2013 , για την αναπροσαρμογή, από 1ης Ιουλίου 2012 , του ποσοστού εισφοράς στο συνταξιοδοτικό καθεστώς των μονίμων υπαλλήλων και του λοιπού προσωπικού της Ευρωπαϊκής Ένωσης

14.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 335/1
            
         ΚΑΝΟΝΙΣΜΌΣ (ΕΕ) αριθ. 1331/2013 ΤΟΥ ΣΥΜΒΟΥΛΊΟΥ
   της 10ης Δεκεμβρίου 2013
   για την αναπροσαρμογή, από 1ης Ιουλίου 2012, του ποσοστού εισφοράς στο συνταξιοδοτικό καθεστώς των μονίμων υπαλλήλων και του λοιπού προσωπικού της Ευρωπαϊκής Ένωσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό υπηρεσιακής κατάστασης των υπαλλήλων και το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων (ο «κανονισμός υπηρεσιακής κατάστασης»), όπως καθορίζονται από τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (1), και ιδίως το άρθρο 83α και το παράρτημα XII του εν λόγω κανονισμού.
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 13 του παραρτήματος XII του κανονισμού υπηρεσιακής κατάστασης, η Eurostat υπέβαλε έκθεση σχετικά με την αναλογιστική αποτίμηση του συνταξιοδοτικού καθεστώτος για το 2012, επικαιροποιώντας τις παραμέτρους που αναφέρονται στο εν λόγω παράρτημα. Από την αποτίμηση αυτή προκύπτει ότι το ποσοστό της αναγκαίας εισφοράς για τη διατήρηση της αναλογιστικής ισορροπίας του συνταξιοδοτικού καθεστώτος ανέρχεται στο 9,9% του βασικού μισθού.
            
         
               (2)
            
            
               Σύμφωνα με το άρθρο 2 παράγραφος 1 του παραρτήματος XII του κανονισμού υπηρεσιακής κατάστασης, η αναπροσαρμογή δεν μπορεί να έχει ως αποτέλεσμα εισφορά μεγαλύτερη ή μικρότερη από 1 % σε σχέση με την εισφορά που ίσχυε το προηγούμενο έτος (11,6 %).
            
         
               (3)
            
            
               Προς όφελος της αναλογιστικής ισορροπίας του συνταξιοδοτικού καθεστώτος των μονίμων υπαλλήλων και του λοιπού προσωπικού της Ένωσης, και λαμβάνοντας υπόψη τις αναλογιστικές αποτιμήσεις των ετών 2011 και 2012,το Συμβούλιο εκτιμά ότι το ποσοστό της εισφοράς θα πρέπει να αναπροσαρμοσθεί στο 10,6 % του βασικού μισθού,
            
         
               (4)
            
            
               Ωστόσο, υπό το πρίσμα των πρόσφατων και μελλοντικών αποφάσεων στις υποθέσεις των ετών 2011 και 2012 όσον αφορά την αναπροσαρμογή αποδοχών και συντάξεων, και, για το έτος 2011, όσον αφορά την προσαρμογή του ποσοστού εισφοράς στο συνταξιοδοτικό καθεστώς, το αποτέλεσμα της εν λόγω αναπροσαρμογής μπορεί να αλλάξει. Η εφαρμογή των εν λόγω αποφάσεων μπορεί να έχει αντίκτυπο στον υπολογισμό των ποσοστών εισφοράς για τα έτη 2012 και 2013 και να απαιτήσει, ως εκ τούτου, την αναπροσαρμογή εκ μέρους του Συμβουλίου των εν λόγω ποσοστών εισφοράς με αναδρομική ισχύ. Οσάκις ενδείκνυται, τούτο μπορεί να οδηγήσει σε ανάκτηση των αχρεωστήτως καταβληθέντων ποσών στο προσωπικό,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Από 1ης Ιουλίου 2012, το ποσοστό της εισφοράς που προβλέπεται στο άρθρο 83 παράγραφος 2 του κανονισμού υπηρεσιακής κατάστασης καθορίζεται στο 10,6 %.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Δεκεμβρίου 2013.
      
         
            Για το Συμβούλιο
         
         
            Ο Πρόεδρος
         
         R. ŠADŽIUS
      
   
   
      (1)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968, περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων (ΕΕ L 56, 4.3.1968, σ. 1.).